Document ID: 31990R0490

*****
ΚΑΝΟΝΙΣΜΟΣ (ΕΟΚ) αριθ. 490/90 ΤΟΥ ΣΥΜΒΟΥΛΙΟΥ
της 26ης Φεβρουαρίου 1990
για την κατάργηση των κανονισμών (ΕΟΚ) αριθ. 1826/84 και (ΕΟΚ) αριθ. 1282/81 για την επιβολή οριστικού δασμού αντιντάμπινγκ στις εισαγωγές μονομερούς οξικού βινυλίου, καταγωγής Καναδά και Ηνωμένων Πολιτειών της Αμερικής
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 9 και 14,
την πρόταση που υπέβαλε η Επιτροπή μετά από διαβουλεύσεις στα πλαίσια της συμβουλευτικής επιτροπής, όπως προβλέπεται στον εν λόγω κανονισμό,
Εκτιμώντας τα ακόλουθα:
Α. Διαδικασία
(1) Με τον κανονισμό (ΕΟΚ) αριθ. 1826/84 (2) επιβλήθηκε οριστικός δασμός αντιντάμπινγκ στις εισαγωγές μονομερούς οξικού βινυλίου (VAM), καταγωγής Καναδά, ο οποίος τροποποιήθηκε με τον κανονισμό (ΕΟΚ) αριθ. 2879/87 (3).
Με τον κανονισμό (ΕΟΚ) αριθ. 1282/81 (4) επιβλήθηκε οριστικός δασμός αντιντάμπινγκ στις εισαγωγές μονομερούς οξικού βινυλίου, καταγωγής Ηνωμένων Πολιτειών της Αμερικής, ο οποίος τροποποιήθηκε με τον κανονισμό (ΕΟΚ) αριθ. 2357/87 (5).
Τον Νοέμβριο του 1988, η Επιτροπή έλαβε αίτηση που υποβλήθηκε εξ ονόματος της αμερικανικής εταιρείας παραγωγής και εξαγωγής Quantum Chemical Corporation για επανεξέταση των μέτρων αντιντάμπινγκ που εφαρμόζονται στις εισαγωγές μονομερούς οξικού βινυλίου, καταγωγής Ηνωμένων Πολιτειών της Αμερικής.
Στην αίτηση αυτή, που βασίζεται στο άρθρο 14 του κανονισμού (ΕΟΚ) αριθ. 2423/88, επροβάλετο ο ισχυρισμός ότι δεν υπήρχε πλέον ντάμπινγκ και ότι οι εισαγωγές μονομερούς οξικού βινυλίου από τις Ηνωμένες Πολιτείες της Αμερικής είχαν πάψει να προκαλούν ζημία στην κοινοτική βιομηχανία. Η Επιτροπή θεώρησε ότι υπήρχαν επαρκή αποδεικτικά στοιχεία για να δικαιολογήσουν την επανεξέταση των μέτρων αυτών.
Με βάση τους ισχυρισμούς που επρόβαλε ο αμερικανός παραγωγός/εξαγωγέας και ότι ήταν κατά συνέπεια δυνατόν και οι εξαγωγές μονομερούς οξικού βινυλίου, καταγωγής Καναδά, να έχουν επίσης πάψει να αποτελούν αντικείμενο ντάμπινγκ ή να προκαλούν ζημία στην κοινοτική βιομηχανία, η Επιτροπή θεώρησε σκόπιμο να συμπεριλάβει στην επανεξέταση τις εισαγωγές μονομερούς οξικού βινυλίου, καταγωγής Καναδά, προκειμένου να εξασφαλιστεί ότι ο δασμός θα συνέχιζε να ισχύει μόνο στο βαθμό που απαιτείται για την εξάλειψη του ντάμπινγκ που προκαλεί ζημία.
(2) Κατά συνέπεια, η Επιτροπή, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (6), γνωστοποίησε την έναρξη διαδικασίας επανεξέτασης των μέτρων αντιντάμπινγκ σχετικά με τις εισαγωγές προς την Κοινότητα μονομερούς οξικού βινυλίου, καταγωγής Καναδά και Ηνωμένων Πολιτειών της Αμερικής, και άρχισε έρευνα.
(3) Η Επιτροπή ενημέρωσε επίσημα σχετικά με το θέμα αυτό τους εξαγωγείς και εισαγωγείς που ήταν γνωστό ότι ενδιαφέρονταν, τους εκπροσώπους της χώρας εξαγωγής και τους καταγγέλλοντες, και έδωσε στα άμεσα ενδιαφερόμενα μέρη τη δυνατότητα να γνωστοποιήσουν τις απόψεις τους γραπτώς και να ζητήσουν ακρόαση.
Το Ευρωπαϊκό Συμβούλιο των Ομοσπονδιών Κατασκευαστών Χημικών Προϊόντων (Conseil Europeen des Federations de l'Industrie Chemique) (CEFIC), οι κοινοτικοί παραγωγοί μονομερούς οξικού βινυλίου, οι περισσότεροι εξαγωγείς και ορισμένοι εισαγωγείς γνωστοποίησαν γραπτώς τις απόψεις τους. Το CEFIC και ορισμένοι από τους εισαγωγείς ζήτησαν και έγιναν δεκτοί σε ακρόαση.
Ένας από τους σημαντικότερους καταναλωτές μονομερούς οξικού βινυλίου στην ελεύθερη αγορά της Κοινότητας γνωστοποίησε γραπτώς τις απόψεις του και ζήτησε και έγινε δεκτός σε ακρόαση.
(4) Η Επιτροπή αναζήτησε και επαλήθευσε όλες τις πληροφορίες που θεώρησε απαραίτητες για τον προσδιορισμό του ντάμπινγκ και πραγματοποίησε επιτόπιους ελέγχους στις εγκαταστάσεις των ακόλουθων επιχειρήσεων:
Κοινοτικοί παραγωγοί:
- BP Chemicals Ltd, Λονδίνο, Ηνωμένο Βασίλειο
- Montedipe Sarl, Μιλάνο, Ιταλία
- Wacker Chemie GmbH, Μόναχο, Γερμανία
- Rhone Poulenc SA, Παρίσι, Γαλλία
Καναδός παραγωγός/εξαγωγέας:
- Celanesa Canada Inc., Τορόντο, Καναδάς
Αμερικανοί παραγωγοί/εξαγωγείς:
- Hoechst Celanesa Chemical Group, Ντάλλας, Ηνωμένες Πολιτείες της Αμερικής,
- Quantum Chemical Corporation, Σινσιννάτι, Ηνωμένες Πολιτείες της Αμερικής
Εισαγωγείς συνδεόμενοι με εξαγωγέα:
- Quantum Chemical Europe BV, Μπάβελ, Ολλανδία,
- Hoechst Celanesa NV, Βρυξέλλες, Βέλγιο.
(5) Η έρευνα ως προς την ύπαρξη ντάμπινγκ κάλυψε την περίοδο από τον Οκτώβριο του 1988 μέχρι και τον Μάρτιο του 1989.
Β. Ντάμπινγκ
Ι. Κανονική αξία
(6) Η κανονική αξία υπολογίστηκε για όλους τους παραγωγούς/εξαγωγείς τους οποίους αφορά η διαδικασία, με βάση τη μέση σταθμισμένη εγχώρια τιμή πωλήσεων προς ανεξάρτητους πελάτες. Στις τιμές αυτές δεν είχαν συμπεριληφθεί οι κάθε είδους εκπτώσεις που συνδέονται άμεσα με τις πωλήσεις μονομερούς οξικού βινυλίου. Διαπιστώθηκε επίσης ότι οι εγχώριες πωλήσεις των επιχειρήσεων, στις οποίες πραγματοποιήθηκε έρευνα στον Καναδά και στις Ηνωμένες Πολιτείες της Αμερικής, ήταν επικερδείς.
Ωστόσο, ένας εξαγωγέας δεν παρείχε λεπτομέρειες σχετικά με τα κέρδη του από τις εγχώριες πωλήσεις. Η Επιτροπή θεώρησε ότι τα στοιχεία σχετικά με τα κέρδη αποτελούσαν ουσιαστικό μέρος των απαιτούμενων πληροφοριών και, ως εκ τούτου, πληροφόρησε την επιχείρηση ότι, ελλείψει των πληροφοριών αυτών, η κανονική αξία επρόκειτο να καθοριστεί με βάση τα διαθέσιμα στοιχεία, σύμφωνα με το άρθρο 7 παράγραφος 7 στοιχείο β) του κανονισμού (ΕΟΚ) αριθ. 2423/88. Στα πλαίσια αυτά, η Επιτροπή θεώρησε ότι τα αποτελέσματα της έρευνάς της συνιστούσαν την καταλληλότερη βάση για τον καθορισμό της κανονικής αξίας και υπολόγισε την κανονική αξία με βάση την υψηλότερη μέση σταθμισμένη εγχώρια τιμή που διαπιστώθηκε για τους εξαγωγείς που είχαν συνεργαστεί πλήρως.
ΙΙ. Τιμές εξαγωγής
(7) Όσον αφορά τις απευθείας εξαγωγές των καναδών και αμερικανών παραγωγών/εξαγωγέων προς ανεξάρτητους εισαγωγείς της Κοινότητας, οι τιμές εξαγωγής καθορίστηκαν με βάση τις καταβλητέες τιμές ή τις τιμές που καταβλήθηκαν πραγματικά για το πωλούμενο προϊόν.
Εφόσον οι εξαγωγές προς την Κοινότητα είχαν γίνει σε θυγατρικές επιχειρήσεις, θεωρήθηκε σκόπιμο, δεδομένης της σχέσης μεταξύ εξαγωγέα και εισαγωγέα, οι τιμές εξαγωγής να υπολογιστούν με βάση τις τιμές στις οποίες το εισαγόμενο προϊόν είχε μεταπωληθεί στον πρώτο ανεξάρτητο αγοραστή.
Οι κάθε είδους εκπτώσεις, όπου κρίθηκε σκόπιμο, αφαιρέθηκαν από την τιμή προς τον πρώτο ανεξάρτητο αγοραστή. Έγιναν οι κατάλληλες προσαρμογές ώστε να ληφθούν υπόψη όλες οι δαπάνες που είχαν προκύψει μεταξύ εισαγωγής και μεταπώλησης καθώς και ένα περιθώριο κέρδους 5 % επί του κύκλου εργασιών.
Ένας από τους ενδιαφερομένους εισαγωγείς διαφώνησε με το ποσοστό κέρδους που χρησιμοποίησε η Επιτροπή. Ωστόσο, το Συμβούλιο θεώρησε ότι το 5 % αποτελούσε το ελάχιστο κέρδος που χρειάζεται ένας ανεξάρτητος εισαγωγέας ενός χημικού προϊόντος, όπως το μονομερές οξικό βινύλιο. Επιπλέον, το κέρδος 5 % είχε επίσης χρησιμοποιηθεί κατά την προηγούμενη διαδικασία επανεξέτασης.
Στις περιπτώσεις που χρειάστηκε να κατανεμηθούν οι δαπάνες για τον καθορισμό των τιμών εξαγωγής, οι υπολογισμοί έγιναν με βάση τον κύκλο εργασιών. Σε γενικές γραμμές, χρησιμοποιήθηκαν για τον σκοπό αυτό οι δαπάνες και ο κύκλος εργασιών του τελευταίου διαθέσιμου οικονομικού έτους των ενδιαφερόμενων εισαγωγέων και, συνεπώς, τα στοιχεία για τα οποία είχε γίνει λογιστικός έλεγχος.
Γ. Σύγκριση
(8) Για να υπάρξει δίκαιη σύγκριση μεταξύ της κανονικής αξίας και της τιμής εξαγωγής, και σύμφωνα με το άρθρο 2 παράγραφοι 9 και 10 του κανονισμού (ΕΟΚ) αριθ. 2423/88, το Συμβούλιο έλαβε υπόψη τις διαφορές που επηρεάζουν τη συγκρισιμότητα των τιμών, όπως είναι οι διαφορές στους όρους πωλήσεων, εφόσον είναι δυνατόν να αποδειχθούν οι ισχυρισμοί ότι οι διαφορές αυτές συνδέονταν άμεσα με τις υπό εξέταση πωλήσεις. Αυτό αφορούσε τις διαφορές στη μεταφορά, την ασφάλιση, τη συσκευασία και παρεπόμενα έξοδα, όρους πίστωσης, προμήθειες και μισθούς που καταβάλλονται στους πωλητές. Όλες οι συγκρίσεις έγιναν στο στάδιο «εκ του εργοστασίου».
Δ. Περιθώρια ντάμπινγκ
(9) Η κανονική αξία που καθορίστηκε με βάση τις μέσες σταθμισμένες τιμές για τις εγχώριες πωλήσεις μονομερούς οξικού βινυλίου καθενός από τους παραγωγούς και, σε μία περίπτωση, με βάση την υψηλότερη εγχώρια τιμή ενός άλλου παραγωγού, συγκρίθηκε με τις τιμές εξαγωγής ανά συναλλαγή. Η εξέταση των στοιχείων έδειξε ότι οι τιμές εξαγωγής υπερέβαιναν την κανονική αξία για κάθε εξαγωγέα για τον οποίο έγινε έρευνα τόσο στον Καναδά όσο και στις Ηνωμένες Πολιτείες της Αμερικής.
Ε. Ζημία
(10) Ενόψει των ανωτέρω εκτιμήσεων όσον αφορά το ντάμπινγκ, δεν υπάρχει λόγος να εξεταστεί το ζήτημα της ζημίας.
ΣΤ. Περάτωση της διαδικασίας
(11) Με βάση τις ανωτέρω εκτιμήσεις, συνάγεται το συμπέρασμα ότι, ελλείψει πρακτικής ντάμπινγκ, η παρούσα διαδικασία επανεξέτασης πρέπει να περατωθεί και να καταργηθούν οι δασμοί αντιντάμπινγκ που αναφέρονται στην αιτιολογία αριθ. 1.
Οι ενδιαφερόμενοι κοινοτικοί παραγωγοί ενημερώθηκαν σχετικά με τα ουσιαστικά γεγονότα και εκτιμήσεις βάσει των οποίων επρόκειτο να περατωθεί η διαδικασία επανεξέτασης, και τους δόθηκε η ευκαιρία να υποβάλουν τις παρατηρήσεις τους. Η σχετική κοινοτική βιομηχανία θεώρησε ότι η κατάσταση που επικρατούσε κατά την περίοδο της έρευνας δεν ήταν κανονική, δεδομένου ότι οι τιμές στην αγορά είχαν αυξηθεί ασυνήθως εξαιτίας της έλλειψης πρώτων υλών και, συνεπώς, μονομερούς οξικού βινυλίου. Προβλήθηκε ο ισχυρισμός ότι, μόλις καλυφθεί αυτή η έλλειψη στην αγορά, θα εμφανιστεί πάλι η πρακτική ντάμπινγκ και η πρόκληση ζημίας. Ως εκ τούτου, η κοινοτική βιομηχανία πρότεινε να εξακολουθήσουν να ισχύουν τα μέτρα αντιντάμπινγκ.
Οι αντιρρήσεις που προέβαλε η βιομηχανία ελήφθησαν σοβαρά υπόψη· ωστόσο, συμπεραίνεται ότι, δεδομένου ότι δεν υπήρξε ντάμπινγκ καθ' όλη την περίοδο της έρευνας, η διαδικασία πρέπει να περατωθεί και τα μέτρα αντιντάμπινγκ να καταργηθούν.
(12) Η συμβουλευτική επιτροπή δεν προέβαλε αντιρρήσεις σχετικά με την περάτωση της παρούσας διαδικασίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι κανονισμοί (ΕΟΚ) αριθ. 1826/84 και (ΕΟΚ) αριθ. 1282/81 καταργούνται.
Άρθρο 2
Περατώνονται οι διαδικασίες αντιντάμπινγκ σχετικά με τις εισαγωγές μονομερούς οξικού βινυλίου, καταγωγής Καναδά και Ηνωμένων Πολιτειών της Αμερικής, που υπάγεται στον κωδικό ΣΟ 2915 32 00.
Άρθρο 3
Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Φεβρουαρίου 1990.

Labels: 1
4
18